Omnibus presentes litteras inspecturis magister Michael curie Senonensis officialis, in Domino salutem. Noverint universi quod Herbertus de Vico novo miles et nobilis mulier Agnes uxor ejus relicta Guidonis de Malo passu militis in nostra presentia constituti, dederunt in perpetuam elemosinam ecclesie Vallis lucentis dimidium modium ordei uno bicheto minus, unum bichetum frumenti ad mensuram Jovigniaci et quatuordecim solidos Pruvinenses, viginti capones et viginti panes de costumae de capite Agnetis totaliter moventes annis singulis apud Espinolium percipiendos fide prestita promittentes se predicta omnia debite supradicte ecclesie garantituros et nullum per se vel per alios in posterum questionem moturos. Dictum autem donum Johannes de Fontanis miles et Iterus filius Henrici de Torigniaco militis de quorum feodis movent res predicte in nostra presentia eidem ecclesie laudaverunt. Abbas vero et conventus dicte ecclesie Vallis lucentis suas nobis patentes litteras specialiter destinarunt, continentes quod ipsi constituerant procuratorem unum, fratrem Hugonem monachum ejusdem ecclesie ad concedendum ex parte ipsorum supradicte Agneti uxori dicti Herberti ea que inferius sunt expressa. Concessit igitur coram nobis eidem Agneti dictus frater Hugo nomine ipsorum novem sextarios ordei ad mensuram Ville nove domini archiepiscopi ac viginti septem solidos Pruvinenses ab eadem Agnete quamdium ipsa vixerit apud Malum passum annis singulis percipiendos infra octabas Natalis Domini. Ipsa vero Agnete sublata de medio, dicta ecclesia libera erit et immunis a solutione dictarum rerum. Actum anno Gracie M° CC° vicesimo nono, mense septembri.